Sé nafn Jaaps Schröders fiðluleikara slegið hér inn á leitarvél síðunnar má sjá að ég hafði tækifæri til að hitta hann oft á hinum ólíklegustu stöðum . Hann er jarðsunginn í dag við setrið Les Murs sem þau Agnes áttu í Frakklandi . Jaap dó á nýársdag , Ég minnist hans með virðingu og þökk og rifja upp góð kynni með þessum myndum og stuttri lýsingu á Les Murs . Skálholtskvartettinn ; Svava Bernharðsdóttir , Sigurður Halldórsson , Jaap Schröder og Rut að æfingu í einu bókaherbergjanna í Les Murs . Við síkið og virkisvegg Les Murs . Vordagur í Les Murs . Fyrstu byggingar eru frá 1380 . Afi frú Agnesar keypti les Murs á sínum tíma og hann flutti bókasafn sitt í eitt útihúsanna . Íbúðarhúsið , sem er mikið að vöxtum , er einnig hlaðið bókum . Dáist ég að fjölbreytileika safnsins . Í svefnherbergi okkar má til dæmis finna nútíma bandarísk bókmenntaverk auk æviminninga af ýmsu tagi , meðal annars Sketches From a Life eftir George F. Kennan , sendiherra í bandarísku utanríkisþjónustu og höfund skeytisins fræga , sem kennt var við Mr. X , þegar það birtist í tímaritinu Foreign Affairs . Þar eru lögð drög að stefnu Bandaríkjastjórnar gegn Sovétríkjunum í kalda stríðinu . Þetta eru dagbókarbrot , mest um ferðalög . Af þeim má ráða , að Kennan hefði orðið liðtækur bloggari um heimsósómann .